b'\n_START_ARTICLE_\nZdravilo prvega izbora\n_START_PARAGRAPH_\nZdravilo prvega izbora (tudi zdravilo prve izbire ali le zdravilo izbora, tudi zdravilo prvega reda) je zdravilo, ki se prvo uporabi pri zdravljenju za dolo\xc4\x8deno indikacijo ali bolezen v skladu s terapevtsko doktrino._NEWLINE_Priporo\xc4\x8dilo, da se dolo\xc4\x8deno zdravilo uporablja kot zdravilo izbora, temelji bodisi na osnovi klini\xc4\x8dnih preizku\xc5\xa1anj, ki so pokazala optimalno razmerje u\xc4\x8dinkovitosti, varnosti in prenosljivosti zdravila, ali pa na osnovi klini\xc4\x8dnih izku\xc5\xa1enj zdravnikov s tem zdravilom. \xc4\x8ce zdravilo prvega izbora ne dose\xc5\xbee pri bolniku \xc5\xbeelenega u\xc4\x8dinka oziroma \xc4\x8de se to ne more uporabljati, na primer zaradi ne\xc5\xbeelenih u\xc4\x8dinkov, se priporo\xc4\x8da uporaba tako imenovanega zdravila drugega izbora, sledi zdravilo tretjega izbora itd. Ne gre za enozna\xc4\x8dno lastnost zdravila; razli\xc4\x8dne smernice, na primer med razli\xc4\x8dnimi dr\xc5\xbeavami, lahko podajajo razli\xc4\x8dna priporo\xc4\x8dila: neke smernice lahko dolo\xc4\x8deno zdravilo priporo\xc4\x8dijo na primer kot zdravilo prvega izbora, druge pa kot zdravilo drugega izbora. Vpliv na razvr\xc5\xa1\xc4\x8danje v prvi, drugi ali kasnej\xc5\xa1i izbor lahko ima tudi cena zdravila.'